酬信仲見和二首  其一
作者：胡寅
朝代：宋

paragraphs: 數篇新雨意，真見古人情。
當拜王靈及，非關祀事明。
雷聲空自碾，雲氣不相并。
試爲驅潜物，安能役鬼兵。
曉來聞鵲唶，座上掃蠅營。
地脈沾濡遍，天心賦與平。
遠慚白水政，坐想有莘耕。
各競千峯秀，誰平兩港爭。
稻花重撲撲，蓮臉更盈盈。
但欲禾麻穟，無令棟宇傾。
教心蘧叟化，官況伯夷清。
霽電金蛇掣，晴霞綺鳳橫。
仙人歸縹緲，詩客思紆縈。
句屑餘霏妙，人涵晚吹輕。
故園三徑綠，新水半篙生。
遂有乘槎興，秋風白玉京。